Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89) (1) artikli 17 lõike 6 kohase taotluse avaldamine

(2021/C 184/12)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) 2019/787 (2) artiklile 27.

TEHNILISE TOIMIKU PEAMISED SPETSIFIKAADID

„NAGYKUNSÁGI BIRSPÁLINKA“

Toimiku number: PGI-HU-02233 – 18. oktoober 2016

1. Registreeritav geograafiline tähis

„Nagykunsági birspálinka“

2. Piiritusjoogi kategooria

Puuviljadest valmistatud kange alkohoolne jook (määruse (EÜ) nr 110/2008 II lisa 9. kategooria)

3. Piiritusjoogi kirjeldus

3.1. Füüsikalised, keemilised ja/või organoleptilised omadused

Keemilised ja füüsikalised omadused:

Toote „Nagykunsági birspálinka“ minimaalne alkoholisisaldus on 40,0 mahuprotsenti, maksimaalne lubatud metanoolisisaldus ühe hektoliitri 100-mahuprotsendilise alkoholi kohta on 1 100 grammi, lenduvate ainete sisaldus ühe hektoliitri 100-mahuprotsendilise alkoholi kohta on vähemalt 400 grammi ning vesiniktsüaniidhappe maksimumsisaldus on 3 grammi hektoliitri kohta.

Organoleptilised omadused:

Värvus: selge, helkiv ja värvitu.

Lõhn: selge puuviljalõhn, mida täiendavad peamiselt küdooniale tüüpilised intensiivsed värsked tsitruselised varjundid. Samuti on tunda kergeid aromaatseid ja lillelõhna varjundeid.

Maitse: tootel on kuiv, keskmiselt täidlane, iseloomulikult alkohoolne ja intensiivselt puuviljane maitse. Põhipuuvilja – küdoonia – maitse kõrval on tunda värskeid tsitruselisi varjundeid, mida täiendavad meeldivad tanniinide ja õrnad puuviljakompoti või džemmi maitsevarjundid. Läbi nina maitsemeelteni jõudvaid aromaatseid õrnu maitsevarjundeid täiendab mõõdukas vürtsikus. Toode on ühtlase sametise tekstuuriga ja tugeva järelmaitsega.

„Nagykunsági birspálinka“, „érlelt“ [laagerdatud]

Värvus: õlgkollasest kuldkollaseni.

Lõhn: lõhna iseloomustab küdoonia puhas puuviljalõhn ja puuvaadist tulenev õrn vürtsikus, mis säilitab puuvilja tsitruselised ja aromaatsed varjundid.

Maitse: tootel on täidlane, iseloomulikult alkohoolne puuviljamaitse, mida täiendavad puuviljavaadist tulenev vürtsikus ja täidlasemad tanniinivarjundid. Tootel on magusalt vürtsikas moosimaitse ja rikkalik järelmaitse.

„Nagykunsági birspálinka“, „gyümölcságyon érlelt“ või „ágyas“ [puuviljakihil laagerdatud]

Värvus: selge, kahvatukollane kuni merevaigukollane värvus isegi puuviljakihi olemasolu korral.

Lõhn: selge, eristatav ja siidine küdoonia aroom ning täidlane moosilõhn õrna tsitruselise taustavarjundiga.

Maitse: kuivad, küpsed varjundid, kuid puuviljakihist tuleneva meeldiva magususega, küdooniat ja küdooniamoosi meenutavate varjunditega, õrnade tanniinide varjundi ja aromaatsusega ning väga ühtlase, sametise ja moositaolise tekstuuriga.

3.2. Eriomadused (võrreldes sama kategooria piiritusjookidega)

Põhikoostisaine küdoonia annab paalinkale selle maheda, kreemja, peamiselt vahaja, vürtsika lõhna ja maitse. Õrna magusat maitset täiendavad tsitruselised, vürtsikad ja magusa moosi varjundid. Toode „Nagykunsági birspálinka“ koosneb vähemalt 50 % ulatuses destillaatidest, mis on valmistatud Mezőtúri küdooniasortidest, mis annab paalinkale õrna roosilõhna.

4. Asjaomane geograafiline piirkond

Toodet „Nagykunsági birspálinka“ võib toota järgmistes Tisza jõe idakaldale jäävates Jász-Nagykun-Szolnoki komitaadi ringkondades asuvates piiritustehastes neist ringkondadest pärit küdooniatest:

Tiszafüred, Tiszaszőlős, Tiszaigar, Tiszaderzs, Tiszaörs, Abádszalók, Tiszaszentimre, Nagyiván, Tiszabura, Tomajmonostora, Kunmadaras, Tiszaroff, Tiszagyenda, Kunhegyes, Berekfürdő, Tiszabő, Karcag, Fegyvernek, Kenderes, Kisújszállás, Tiszapüspöki, Örményes, Szolnok, Szajol, Törökszentmiklós, Túrkeve, Tiszatenyő, Kuncsorba, Rákóczifalva, Rákócziújfalu, Kengyel, Kétpó, Martfű, Mezőhék, Mezőtúr, Cibakháza, Tiszaföldvár, Mesterszállás, Nagyrév, Öcsöd, Tiszainoka, Tiszakürt, Cserkeszőlő, Kunszentmárton, Tiszasas, Csépa, Szelevény.

5. Piiritusjoogi valmistamise meetod

Toodet „Nagykunsági birspálinka“ võib meskida, kääritada, destilleerida, seisma jätta, laagerdada ja puuviljakihil hoida ainult piiritustehastes, mis asuvad määratletud piirkonnas, ja valmistada ainult seal kasvanud puuviljadest.

Paalinka valmistamise peamised etapid on järgmised:

1. puuviljade valimine ja vastuvõtmine;

2. meskimine ja kääritamine;

3. destilleerimine;

4. seisma jätmine, laagerdamine;

5. paalinka tootmine ja töötlemine.

5.1. Puuviljade valimine ja vastuvõtmine

Paalinkat valmistatakse hea või suurepärase kvaliteediga parajalt valminud küdooniatest (küpsetest või üleküpsenud viljadest, mille kuivainesisaldus on vähemalt 12 %). Puuviljade peamised füüsikalised omadused on järgmised: keskmise suurusega või suur, ümmargune (õunakujuline) või pikergune (pirnikujuline), rohekaskollase või kollase värvusega, pektiinirikas, tihke viljalihaga ning esiletungiva lõhnaga. Puuviljade keskmine suhkrusisaldus on 7–13 %. Vastuvõtmisel tehakse puuviljade kogus kindlaks kaalumise teel. Vastuvõtmisel hinnatakse puuviljade kvaliteeti valimikontrolli põhjal. Kvaliteedikontroll ja vastuvõtmine toimub organoleptilise hindamise (kontrollitakse küpsust ja puhtust ning hallituse, mädanike, vigastuste ja muljumiste puudumist) ning kuivainesisalduse mõõtmise alusel. Puuviljadele peavad olema lisatud nende päritolu tõendavad dokumendid. Peamine nõue on see, et puuviljadel ei oleks riknemise märke ja et need oleksid vabad võõrkehadest.

5.2. Meskimine ja kääritamine

Puhtad ja haigusvabad küpsed küdooniad jahvatatakse viljalihamassiks. Optimaalne pH on 2,8–3,5.

Optimaalne aroom ja alkoholisisaldus saavutatakse temperatuuri jälgimise ja ühtlasel tasemel hoidmisega (18–22 °C). Kääritamise optimaalne kestus on sõltuvalt kasutatud puuviljadele iseloomulikest omadustest 10–30 päeva.

Kääritatud meski tuleb võimalikult kiiresti destilleerida või tagada nõuetekohased hoiutingimused kuni destilleerimise alguseni. Kääritamisel ja hoiustamisel tuleb kasutada toiduainetööstuses kasutamiseks heakskiidetud mahuteid.

5.3. Destilleerimine

Toodet „Nagykunsági birspálinka“ võib toota destilleerimisseadmetega, mis sobivad kaheastmelise destilleerimisprotsessi läbiviimiseks vaskpinnaga destilleerimisnõus kääritamise meetodil (destilleerimine, rafineerimine), või mis tahes muu tehnilise lahenduse abil, millega on võimalik tagada vajalik organoleptiline kvaliteet.

5.4. Seisma jätmine, laagerdamine

5.4.1. Seisma jätmine

Toode „Nagykunsági birspálinka“ tuleb kuni maitse tasakaalustumiseni seisma jätta.

5.4.2. Laagerdamine

5.4.2.1. „Nagykunsági birspálinka“, „érlelt“ [laagerdatud]

Kui kasutatakse täiendit „érlelt“ [laagerdatud], peab laagerdumine toimuma hoolikalt ettevalmistatud ja puhastatud puuvaatides, millega tagatakse paalinka tasakaalus maitse ja lõhn. Kui välistemperatuur on üle 25 °C, tuleb ladustamisruumi õhku vähemalt kord nädalas veepihusti abil niisutada. Toodet „Nagykunsági birspálinka“ tuleb laagerdada kuni 1 000-liitristes puust vaatides vähemalt kolm kuud või suuremates kui 1 000-liitristes puust vaatides vähemalt aasta.

5.4.2.2. „Nagykunsági birspálinka“, „gyümölcságyon érlelt“ või „ágyas“ [puuviljakihil laagerdatud]

Tootele „Nagykunsági birspálinka“, mis kannab täiendit „gyümölcságyon érlelt“ või „ágyas“ [puuviljakihil laagerdatud], lisatakse laagerdamise ajal iga 100 liitri paalinka kohta vähemalt 10 kg küpseid või vähemalt 5 kg kuivatatud puuvilju, mis on pärit punktis 4 osutatud geograafilisest piirkonnast (puuviljakiht peab sisaldama paalinkaga samast sordist puuvilju). Puuviljakihil laagerdamine kestab vähemalt 3 kuud. Puuviljakihil laagerdamise protsess tuleb dokumenteerida nii, et see oleks kohapeal tõendatav.

5.5. Paalinka tootmine ja töötlemine

Villitud toodetele kehtestatud väga rangetest nõuetest kinnipidamiseks (± 0,3 mahuprotsenti või ± 1,5 mahuprotsenti puuviljakihil laagerdatud paalinka puhul) tuleb seisnud ja laagerdatud destillaadi alkoholisisaldus reguleerida tarbimiseks sobivale tasemele, lisades joogikõlblikku vett. Vesi võib olla destilleeritud, magestatud, demineraliseeritud või pehmendatud.

Laagerdatud paalinkat võib jahutada ja filtreerida. Vajaduse korral võib toote filtreerimiseks ja sellest raskmetallide eemaldamiseks seda sobivate tehniliste abimaterjalide abil töödelda. Seejärel võib paalinka pudelitesse villida.

Kui sobiv alkoholisisaldus on saavutatud, võib paalinka pestud pudelitesse valada ja sulgeda need hermeetiliselt kas keeratavate alumiiniumist korkide või muude toidu pakendamise kriteeriumitele vastavate korkidega. Kasutada võib klaasist või keraamilisi pudeleid.

Maksimaalne lubatud pakkeühik on 2 liitrit; suurema koguse võib ühte pakendisse villida ainult kingituseks ettenähtud ühekordse näidisena. Hermeetiliselt suletud toote võib asetada dekoratiivkarpi.

6. Seos geograafilise piirkonna või päritoluga

6.1. Seose suhtes olulised geograafilise piirkonna või päritolu üksikasjad

Toote „Nagykunsági birspálinka“ seos geograafilise piirkonnaga põhineb toote kvaliteedil ja mainel.

Nagykunsági piirkonna peaaegu täiesti tasast maastikku lõhuvad vaid künkad ja jõed ning nende lisajõed. Piirkonna jõemudane, liivane, kuid huumuserikas muld sobib hästi küdoonia kasvatamiseks. Päikesepaisteliste tundide arv ületab 2 350 tundi aastas, samal ajal kui aasta keskmine temperatuur on 12 °C. Suvel on keskmine temperatuur kõrgem kui riigi keskmine.

Piirkonnal on oma küdooniasort ’Mezőtúr’. Sándor Brózik leidis selle emapuu 1955. aastal Mezőtúris. Praegune teisend on loodud mulla selekteerimise teel (sort). See on kantud riiklikku sordikataloogi alates 1995. aastast.

6.2. Piiritusjoogi eriomadused, mis tulenevad geograafilisest piirkonnast

Nagykunsági piirkonnas on päikesepaisteliste tundide arv suurem ja keskmine suvine temperatuur riigi keskmisest kõrgem. Viljapuud saavad huumuserikkast mullast palju toitaineid, mistõttu on siin kasvatatavatel küdooniasortidel palju intensiivsem lõhn ja maitse ning suurem suhkrusisaldus (keskmine suhkrusisaldus 7–13 %). Seega tulevad puuviljade omadused kõnealusest puuviljast valmistatud paalinkas rohkem esile. Nendeks omadusteks on muu hulgas värsked tsitruselised maitsevarjundid, mida täiendavad meeldivad tanniinide ja õrnad puuviljakompoti või džemmi maitsevarjundid.

Küdooniasort ’Mezőtúr’ moodustab vähemalt 50 % toote „Nagykunsági birspálinka“ toorainest. See sort määrab suures osas sellest toodetava paalinka aroomi, milles on ülekaalus roosilõhn.

Võttes arvesse küdoonia eripära (omavahel võivad tolmelduda nii õuna- kui ka pirnikujulised küdooniad), võib toodet „Nagykunsági birspálinka“ toota nii Mezőtúri küdooniast kui ka muudest kõnealusest piirkonnast pärit küdooniasortidest. Toote „Nagykunsági birspálinka“ ainulaadsed omadused tulenevad peamiselt küdooniasordist ’Mezőtúr’.

Toote „Nagykunsági birspálinka“ erakordset kvaliteeti tõendavad ka üleriigilistel ja rahvusvahelistel paalinkakonkurssidel võidetud arvukad auhinnad. Alates 2008. aastast korraldatav iga-aastane Nagykunsági paalinkafestival meelitab kohale arvukalt külastajaid ja on aidanud suurendada „Nagykunsági birspálinka“ populaarsust. Toodet tuntakse ja tunnustatakse ka rahvusvaheliselt ning seda eksporditakse paljudesse riikidesse, alates Rumeeniast kuni Kanadani.

Toote „Nagykunsági birspálinka“ mainet ja kvaliteeti tõendavad ka järgmised konkurssidel saadud auhinnad:

— riiklik paalinka ja viinamarja pressimisjääkidest valmistatud paalinka konkurss 2018, hõbemedal

— riiklik paalinka ja viinamarja pressimisjääkidest valmistatud paalinka konkurss 2017, hõbemedal

— riiklik paalinka ja viinamarja pressimisjääkidest valmistatud paalinka konkurss 2016, hõbemedal

— 2012, esimesed paalinka, puuviljadest valmistatud piiritusjookide ja veinibrändi maailmameistrivõistlused, Gyula, pronksmedal

— 2012, esimene piirkondlik Palóci paalinka ja piiritusjookide konkurss, hõbemedal

— 2011, üheksas rahvusvaheline väikesepartiilise paalinka festival, näitus ja mess, Gyula, kuldmedal

— 2010, kaheksateistkümnes rahvusvaheline väikesepartiilise paalinka festival, näitus ja mess, Gyula, hõbemedal

— 2009, seitsmeteistkümnes Ungari riiklik paalinka ja rahvusvaheline puuviljadest valmistatud piiritusjookide konkurss, hõbemedal

— 2008, kuueteistkümnes Ungari riiklik paalinka ja rahvusvaheline puuviljadest valmistatud piiritusjookide konkurss, Gyula, pronksmedal

— 2008 HunDeszt paalinkakonkurss, hõbemedal

— 2007, HunDeszt paalinkakonkurss, kuldmedal

— 2007, viieteistkümnes riiklik paalinka ja rahvusvaheline puuviljadest valmistatud piiritusjookide konkurss, Gyula, kuldmedal

— 2006, HunDeszt paalinkakonkurss, pronksmedal

— 2005, HunDeszt paalinkakonkurss, hõbemedal

— 2005, kolmeteistkümnes Ungari riiklik paalinkakonkurss, kuldmedal

— 2004, VinAgora rahvusvaheline veini- ja paalinkakonkurss, hõbemedal

Põllumajandusministeeriumi korraldatud kolmandal paalinka degusteerimise päeval 11. novembril 2016 tutvustati toodet „Nagykunsági birspálinka“ ametnikele ja ajakirjanikele (https://2015-2019.kormany.hu/hu/foldmuvelesugyi-miniszterium/hirek/eredetvedett-lehet-a-nagykunsagi-szilva-es-birspalinka).

2017. aastal esitleti toodet „Nagykunsági birspálinka“ 78. riikliku põllumajandus- ja toiduainetööstuse näituse (OMÉK) raames toimunud konverentsil „15 aastat paalinka päritolu kaitset“ kaubandusspetsialistidele, tootjatele ja tarbijatele.

Toodet „Nagykunsági birspálinka“ tutvustati 2017. aastal ka Berliinis toimunud rahvusvahelisel Grüne Woche messil ja Bukarestis toimunud Indagra messil.

7. Euroopa Liidu või riiklikud/piirkondlikud õigusnormid

— 1997. aasta seadus nr XI kaubamärkide ja geograafiliste tähiste kaitse kohta

— 2008. aasta seadus nr LXXIII paalinka, viinamarjade pressimisjääkidest toodetud paalinka ja riikliku paalinka nõukogu kohta

— Valitsuse 30. juuli 2009. aasta määrus nr 158/2009, millega kehtestatakse põllumajandustoodete ja toiduainete geograafiliste tähiste kaitse ja kontrolli üksikasjalikud eeskirjad

— Valitsuse 29. veebruari 2012. aasta määrus nr 22/2012 riikliku toiduahela ohutuse ameti kohta

— Euroopa Parlamendi ja nõukogu 15. jaanuari 2008. aasta määrus (EÜ) nr 110/2008 piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89

— Komisjoni 25. juuli 2013. aasta rakendusmäärus (EL) nr 716/2013, millega kehtestatakse Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta) üksikasjalikud rakenduseeskirjad.

8. Taotleja

8.1. Liikmesriik, kolmas riik või juriidiline/füüsiline isik:

Nimi: Szicsek Pálinkafőzde Korlátolt Felelősségű Társaság [OÜ Szicseki paalinka piiritustehas]

8.2. Täielik aadress (majanumber, tänav, asula, sihtnumber, riik)

Aadress: Ókincsem III. keresztút 10–14, H-5461 Tiszaföldvár

9. Geograafilise tähise täiend

Täiend tuleb märkida nimetusest eraldi.

Täiend: „Érlelt“ [laagerdatud]

Toodet „Nagykunsági szilvapálinka“ võib kanda täiendit „érlelt“ [laagerdatud], kui seda on laagerdatud punktis 5.4.2.1 kirjeldatud viisil.

Täiend: „Gyümölcságyon érlelt“ või „ágyas“ [puuviljakihil laagerdatud]

Toodet „Nagykunsági szilvapálinka“ võib kanda täiendit „Gyümölcságyon érlelt“ või „Ágyas“ [puuviljakihil laagerdatud], kui seda on laagerdatud punktis 5.4.2.2 kirjeldatud viisil.

10. Märgistamise erieeskirjad

Pakendil peab olema järgmine teave:

„földrajzi árujelző“ [geograafiline tähis] (nimetusest eraldi).

(1) EÜT L 39, 13.2.2008, lk 16.

(2) EÜT L 130, 17.5.2019, lk 1.